Laat sy Liefde jou Lei: As Jesus ma sou wees - www.bybelkennis.co.za
by Mitch Kalp · Published 01/07/2011 · Updated 28/09/2014
Laat sy Liefde jou Lei: As Jesus ma sou wees – Milanie Vosloo
As Jesus ma sou wees …
So sê die Here: Die hemel is my troon en die aarde my voetstoeltjie. Jesaja 66:1
As Jesus ma sou wees, sou Hy ook skooltoebroodjies maak, taxi vir sy kinders ry en blomme in hul kamers sit …
As ons Meester ons aardse ma was, sou Hy, lank voor ons geboorte, ons bondeltjie menswees onder sy hart koester. Daarna sou Hy ons met groot ontferming voed, met teerheid sus en met deernis versorg. Hy sou sandkastele en lego-blokkies saam met ons bou, draai-op-roomys vir ons koop en stil-tevrede glimlag vir ons onskuldige kleuterskoolkonserte. Hy sou ook 'n traan pik wanneer ons die eerste keer agter die skoolbanke inskuif, sy hart vashou as ons die sprong hoёrskool toe maak en hartseer wees as ons uit-die-huis-gaan-tyd aanbreek.
Maar Jesus sou méér wees as 'n goeie dóén-mamma. Van kleins af sou Hy ons die mooiste Bybelstories vertel en ons leer hoe om met oorgawe te bid. Met elke dagbreek-oggend sou Hy ons aan sy Vader opdra en voor ons skooltoe gaan, sou Hy saam met ons uit die Woord lees. Wanneer ons met die normale lewensdinge stoei, sou Hy leiding gee vanuit die wysheid wat Hy sélf aan sy Vader se voete geleer het. Soms sou Hy met gesag praat. Ander kere … sou sy voorbeeld meer as 'n duisend woorde sê. En wanneer ons nie by Hom is nie, sou sy gedagtes ons die heeltyd met die hemel verbind.